時宰生日樂府四首 班師行
作者：周紫芝
朝代：宋

paragraphs: 漢兵出塞將軍行，棘門灞上空屯營。
羽書夜半急如火，淮田千里無春耕。
廟堂有議如建武，十歲邊頭不鳴鼓。
君王無事兩國歡，長樂宮中瞻聖母。
鷹饑虎飽不足圖，三軍漸欲銷兵符。
紅旗盡卷夜烽冷，銅花繡甲金糢糊。
横議當年蝟毛起，公持一言天自喜。
盡收諸將入神京，十六衛閑清似水。
榆關一騎不動塵，陰功何止活萬人。
封侯鑄印不足說，朱顔一笑三千春。